BRATISLAVA, DUBLIN – Írska kapela U2 ohlásila včera termíny koncertného turné k novému albumu All That You Can't Leave Behind. U2 Elevation Tour 2001 sa začína 24. marca v Miami a bude pokračovať v 34 ďalších amerických mestách.
Kapela si vybrala aj hosťa, britskú speváčku PJ Harvey, ktorá bude zároveň jej prvým hosťom od roku 1992. Speváčka nedávno takisto vydala album Stories From The City, Stories From The Sea. Lístky na prvých šesť vystúpení sa začnú predávať už tento víkend a internetová stránka U2 zrejme zažije kolaps, pretože registrovaní fanúšikovia si budú môcť kúpiť lístky prednostne. Po americkej časti turné, ktoré sa končí 21. júna, príde v lete na rad Európa. Žiaľ, tentoraz asi nezažije Praha koncertnú udalosť roka ako počas Pop Mart Tour, kapela si vybrala Holandsko, Švédsko, Nemecko, Taliansko, Belgicko, Španielsko, Francúzsko, Dánsko, Írsko a Anglicko.
Album, na ktorého podporu sa koncerty uskutočnia, je na prvom mieste rebríčkov hitparád v 32 krajinách, dosiaľ sa predalo šesť miliónov kusov. A to vyšiel iba 31. októbra minulého roka. Singel Beautiful Day bol nominovaný americkou hudobnou akadémiou na cenu Grammy ako Pieseň roka, album tiež ašpiruje na titul roka a skupina je nominovaná aj v kategórii Najlepší rockový výkon dua a skupiny.
Spevák U2 Bono, známy nielen angažovaním sa v celosvetových hnutiach za mier, proti globalizácii a za odpustenie dlhov tretieho sveta, je rovnako známy vzdávaním pocty umelcom, starším kolegom. Počas turné Zoo TV Tour si zaspieval skladbu Lou Reeda spolu s ním, tentoraz dostal úlohu napísať článok o ďalšej legende: Bobovi Dylanovi pre časopis Q. (dv)